**Zo živých vianočných stromčekov bude v Košiciach kompost.**

Prvá zmienka o prvom ozdobenom a vysvietenom vianočnom stromčeku sa objavila bezmála pred 450 rokmi. Živé stromčeky v mnohých domácnostiach nahradili časom umelé.Ako uviedol riaditeľ mestskej príspevkovej organizácie Róbert Trtík, objem zhodnotených živých vianočných stromčekov za posledné štyri roky narástol len o štvrtinu. V roku 2016 to bolo 31,93 t*.*

Čo je však ekologickejšie stromček umelý, alebo ten živý? Správa mestskej zelene Košice aj tento rok ponúkala vianočné stromčeky v kontajneroch, ktoré sa dali prenajať. „ *Ich výhodou je , že neskončia v odpad, ale vrátia sa do svojho prirodzeného prostredia. Tento rok bolo v ponuke 100 kusov a všetky sme prenajali. Záujem o ne majú na 90 % domácnosti“,* doplnil Trtík*.*

Väčšina vianočných stromčekov po sviatkoch končí na Slovensku nevyužitá na skládkach, alebo v spaľovniach na komunálny odpad. Kompostáreň mesta Košice v Záhrade Bernátovce však tento biologicky rozložiteľný odpad zhodnocuje. Stromčeky sa po prijatí dočisťujú od prípadných zostatkov vianočných ozdôb, sú podrvené drvičom a pridajú sa do kompostu.

KOSIT ako zberová spoločnosť začne ich tohtoročný zber realizovať po 8.1.2018. „*Obyvatelia Košíc môžu vykladať vianočne stromčeky, ktoré by mali byť odzdobené   na kontajneroviská, alebo na miesta, ktoré určia jednotlivé mestské časti a prijímať ich budú aj naše zberné dvory“* ,spresnil riaditeľ Divízie služieb KOSIT a.s. Michal Hrabovský*.*

Umelé stromčeky, ktoré už doslúžili môžu obyvatelia rovnako vykladať na kontajneroviská prípadne minimalizovať ich objem a vytriediť do žltej nádoby na plasty a drobné kovy. Materiál vhodný na recykláciu KOSIT dotriedi na triediacej linke a ostatný odpad energeticky zhodnotí.